#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2017. január 25-i ülésére)

**TÁRGY:** **A 2035/36. HRSZ-ON NYILVÁNTARTOTT, TERMÉSZETBEN 6200 KISKŐRÖS, PIAC TÉR 15. SZÁM ALATTI INGATLAN TULAJDONJOGÁNAK MEGSZERZÉSE ADÁSVÉTEL ÚTJÁN**

Kiskőrös Város Önkormányzata (a továbbiakban: Önkormányzat) vételi szándékkal kíván élni a Vinoker Borház Szolgáltató és Kereskedelmi Kft. tulajdonában álló 2035/36. hrsz-on nyilvántartott, természetben 6200 Kiskőrös, Piac tér 15. szám alatti, az ingatlan-nyilvántartás adatai alapján kivett beépítetlen terület művelési ágban lévő, tehermentes, 2862 m2 alapterületű ingatlan tekintetében.

A fentiekben nevesített ingatlant az Önkormányzat által megbízott ingatlanforgalmi szakértő –figyelemmel az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet (a továbbiakban: Vagyonrendelet) 14. §-ban meghatározottakra - felmérte és szakértői véleményében az ingatlan forgalmi – piaci – értékét nettó 24.000.000,- Ft összegben állapította meg.

A Vagyonrendelet 18. § (1) bekezdése alapján az önkormányzat visszterhes ingatlanvagyon szerzése kizárólag a Képviselő-testület döntése alapján történhet.

A Vagyonrendelet 18. § (3) bekezdése alapján az ingatlanvagyon megszerzése esetén a döntés előkészítése során vizsgálni kell, hogy az ingatlan megszerzése milyen önkormányzati célok megvalósításához és milyen feltételek mellett alkalmas.

Magyarország helyi önkormányzatairól szóló 2011. évi CLXXXIX törvény 13. § (1) bekezdés 14. pontja alapján a helyi önkormányzatnak feladata a kistermelők, őstermelők számára értékesítési lehetőség biztosítása.

A földterület megvásárlásával az Önkormányzat Gazdasági Programjában, Településfejlesztési Stratégiájában és a Településfejlesztési Koncepciójában is megfogalmazott helyi termelői piac létrehozását kívánja megvalósítani.

Kiskőrös Város Képviselő-testülete a 4/2016. és a 16/2016. számú határozatával fejlesztési célú hitel felvételéről döntött a napi termelői piac létrehozásának megvalósításához. Magyarország Kormánya az 1386/2016. (VII. 21.) határozatával hozzájárult Kiskőrös Város Önkormányzata fejlesztési célú hitelfelvételéhez, így a fent nevezett ingatlan, napi termelői piac céljára történő megvalósításához szükséges pénzügyi fedezet az Önkormányzat rendelkezésére áll.

A napi termelő piac létrehozása a helybeni termelők, helyi értékesítési lehetőségének biztosításán túlmenően, a Kormány helyi gazdasági, infrastrukturális, térségi fejlesztését célzó törekvéseihez is szorosan kapcsolódik. Mindezek megvalósítása érdekében a Képviselő-testület a 28/2016. számú határozatában már döntött a napi termelői piac létrehozásáról, amelynek érdekében megvásárolta a szomszédos 2035/34., a 2035/34/A. és a 2035/35. hrsz-ú ingatlanokat.

A fentiekre tekintettel javaslom, hogy a Képviselő-testület járuljon hozzá ahhoz, hogy a Vinoker Borház Szolgáltató és Kereskedelmi Kft. tulajdonában levő 2035/36. hrsz-on nyilvántartott, természetben 6200 Kiskőrös, Piac tér 15. szám alatti, az ingatlan-nyilvántartás adatai alapján kivett beépítetlen terület művelési ágban lévő, tehermentes, 2862 m2 alapterületű ingatlant 24.000.000,- Ft + ÁFA vételárért adásvétel útján, napi termelői piac létrehozása céljából Kiskőrös Város Önkormányzata megvásárolja.

**Kiskőrös, 2017. január 17.**

**Domonyi László sk.**

**polgármester**

## HATÁROZAT-TERVEZET

A Képviselő-testület

1. egyetért azzal, hogy Kiskőrös Város Önkormányzata adásvétel útján megvásárolja a határozat-tervezet mellékletét képező adásvételi szerződés szerint a Vinoker Borház Szolgáltató és Kereskedelmi Kft tulajdonában levő 2035/36. hrsz-on nyilvántartott, természetben 6200 Kiskőrös, Piac tér 15. szám alatti, az ingatlan-nyilvántartás adatai alapján kivett beépítetlen terület művelési ágban lévő, tehermentes, 2862 m2 alapterületű ingatlant 24.000.000,- Ft + ÁFA vételárért, napi termelői piac létrehozása céljából.
2. felhatalmazza a polgármestert az adásvételi szerződés aláírására, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.

**Felelős:** polgármester

**Határidő:** értelemszerűen